PATVIRTINTA

Lietuvos Respublikos švietimo

ir mokslo ministro

2018 m. d. įsakymu Nr.

**ASMENS ĮGYTŲ KOMPETENCIJŲ VERTINIMO IR PRIPAŽINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Asmens įgytų kompetencijų vertinimo ir pripažinimo tvarkos aprašas (toliau – Aprašas) reglamentuoja asmens kompetencijų, įgytų mokantis pagal formaliojo ir neformaliojo profesinio mokymo programas, ankstesnio mokymosi metu ir (arba) iš profesinės veiklos patirties vertinimo struktūrą, vertinimo organizavimą (asmenų registravimą, vertinimo komisijos sudarymą, patalpų paruošimą) ir vykdymą, asmens įgytų kompetencijų pripažinimą, asmens įgytų kompetencijų vertinimo ir pripažinimo kokybės priežiūrą.

2. Asmens įgytų kompetencijų vertinimas – asmens įgytų teorinių žinių ir praktinių gebėjimų įvertinimas pagal atitinkamoje formaliojo ar neformaliojo profesinio mokymo programoje nustatytus mokymosi pasiekimų vertinimo kriterijus. Įvertinus asmens įgytas kompetencijas jos pripažįstamos kaip atitinkamo lygio kvalifikacija ar jos dalis arba, jei asmuo ketina mokytis tęstiniame profesiniame mokyme, jos įskaitomos kaip įgyta atitinkamos profesinio mokymo programos dalis.

3. Asmens įgytų kompetencijų vertinimą ir pripažinimą, kvalifikacijų vertinimo ir suteikimo priežiūrą organizuoja švietimo ir mokslo ministro įgaliota tvarkyti kvalifikacijas institucija (toliau – KTI).

4. Asmens įgytų kompetencijų vertinimą siekiant kvalifikacijos ar jos dalies pripažinimo vykdo kompetencijų vertinimo institucija (toliau – Institucija).

5. Apraše vartojamos sąvokos atitinka sąvokas, apibrėžtas Lietuvos Respublikos profesinio mokymo įstatyme, Lietuvos Respublikos švietimo įstatyme ir Lietuvos Respublikos įstatyme dėl užsieniečių teisinės padėties.

**II SKYRIUS**

**ASMENS ĮGYTŲ KOMPETENCIJŲ VERTINIMO STRUKTŪRA**

6. Asmens įgytų kompetencijų vertinimą sudaro:

6.1. teorinės dalies (žinių) vertinimo testas;

6.2. praktinės dalies (gebėjimų) vertinimo užduotis.

7. Teorinės dalies (žinių) vertinimo testus, praktinės dalies (gebėjimų) vertinimo užduotis ir užduočių vertinimo instrukcijas rengia Institucijos. Parengtos užduotys kaupiamos ir saugomos Nacionalinio egzaminų centro (toliau – NEC) elektorininiame užduočių banke.

8. Teorinės dalies (žinių) vertinimo testas ir praktinės dalies (gebėjimų) vertinimo užduotis turi apimti profesiniame standarte nurodytos kvalifikacijos kompetencijas, sudaryti galimybę pademonstruoti asmeniui jų įgijimo lygį.

9. Teorinės dalies (žinių) vertinimo testą turi sudaryti uždarieji klausimai. Klausimai peržiūrimi ir atnaujinami ne rečiau kas 3 metus.

10. Praktinės dalies (gebėjimų) vertinimui turi būti parengtos praktinė užduotis (praktinės užduotys) su jai (joms) atlikti reikalingų išteklių sąrašais, jos (jų) vertinimo instrukcija (instrukcijomis).

11. Asmeniui, turinčiam specialiųjų ugdymosi poreikių, asmens įgytų kompetencijų vertinimo užduotims spręsti sąlygos atitinkamai pritaikomos.

**III SKYRIUS**

**REGISTRAVIMAS ASMENS ĮGYTŲ KOMPETENCIJŲ VERTINIMUI**

12. Asmens įgytų kompetencijų vertinime gali dalyvauti:

12.1. asmuo, siekiantis kvalifikacijos baigus formaliojo profesinio mokymo programą;

12.2. asmuo, siekiantis įgytų kompetencijų pripažinimo baigus neformaliojo profesinio mokymo programą;

12.3. asmuo, siekiantis ankstesnio mokymosi metu ir (arba) iš profesinės veiklos įgytų kompetencijų įvertinimo siekiant kvalifikacijos ar jos dalies pripažinimo.

13. Asmenų, kurie mokėsi pagal formaliojo ar neformaliojo profesinio mokymo programas registravimas:

13.1. jei asmens įgytų kompetencijų vertinimas nenumatytas profesinio mokymo sutartyje, asmuo, pageidaujantis, kad jo įgytos kompetencijos būtų įvertintos, profesinio mokymo teikėjui teikia laisvos formos prašymą. Prašymas registruojamas vadovaujantis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“;

13.2. jei asmens įgytų kompetencijų vertinimas yra numatytas profesinio mokymo sutartyje, profesinio mokymo teikėjas, remdamasis profesinio mokymo sutarčių duomenimis į Mokinių registrą duomenis apie asmens įgytų kompetencijų vertinime dalyvausiančius asmenis įveda Mokinių registro steigimo, jo nuostatų patvirtinimo ir veiklos pradžios nustatymo nuostatuose, patvirtintuose Lietuvos Respublikos švietimo ir mokslo ministro 2008 m. vasario 8 d. įsakymu Nr. ISAK-353 „Dėl Mokinių registro steigimo, jo nuostatų patvirtinimo ir veiklos pradžios nustatymo“, nustatyta tvarka. Profesinio mokymo teikėjo vadovas, remdamasis Mokinių registro duomenimis, įsakymu tvirtina asmenų dalyvausiančių kompetencijų vertinime (toliau – asmenys), sąrašus, juose nurodo vardus, pavardes, profesinio mokymo programos, kurioje asmuo mokosi, pavadinimą ir valstybinį kodą. Esant asmenų, turinčių specialiųjų ugdymosi poreikių, asmenų sąraše papildomai nurodo jų specialiuosius ugdymosi poreikius;

13.3. profesinio mokymo teikėjo paskirtas atstovas supažindina asmenis su Aprašu ir Institucijoms pateikia patvirtintus asmenų sąrašus.

14. Asmenų, siekiančių ankstesnio mokymosi metu ir (arba) iš profesinės veiklos patirties įgytų kompetencijų vertinimo, registravimas:

14.1 asmuo, pageidaujantis įsivertinti ankstesnio mokymo metu ir (arba) iš profesinės veiklos patirties įgytas kompetencijas, kreipiasi į Instituciją, akredituotą vertinti pageidaujamos kvalifikacijos kompetencijas, pateikdamas laisvos formos prašymą, asmens tapatybę patvirtinantį dokumentą (asmens tapatybės kortelę, pasą, vairuotojo pažymėjimą),jei nėra Lietuvos Respublikos pilietis, ir leidimą gyventi Lietuvoje, ankstesnio mokymosi pasiekimus ir (arba) profesinės veiklos patirtį liudijančius dokumentus arba teisės aktų nustatyta tvarka patvirtintas jų kopijas, rekomendacijas, profesinę ir kitą veiklą, susijusią su pageidaujamomis įsivertinti kompetencijomis kvalifikacijai ar jos daliai įgyti, patvirtinančius dokumentus (jei tokie yra);

14.2. Institucija, išnagrinėjusi pateiktus dokumentus, per 5 darbo dienas informuoja asmenį, ar jo pateikti ankstesnio mokymosi ir (arba) profesinės veiklos metu įgytų kompetencijų įrodymai yra susiję su ir atitinka pageidaujamoms įsivertinti kompetencijoms bei supažindina su Aprašu ir kompetencijų vertinimo sutarties sąlygomis;

15. Jei asmuo, pageidaujantis įsivertinti ankstesnio mokymosi ir (arba) iš profesinės veiklos patirties įgytas kompetencijas yra Užimtumo tarnyboje prie Socialinės apsaugos ir darbo ministerijos (toliau – Užimtumo tarnyba) registruotas bedarbis, jis kreipiasi į jo savivaldybėje esančią Užimtumo tarnybą prie Socialinės apsaugos ir darbo ministerijos (toliau – Užimtumo tarnyba) ir pateikia laisvos formos prašymą, asmens tapatybę patvirtinantį dokumentą (asmens tapatybės kortelę, pasą, vairuotojo pažymėjimą),jei nėra Lietuvos Respublikos pilietis, ir leidimą gyventi Lietuvoje, ankstesnio mokymosi pasiekimus ir (ar) profesinės veiklos patirtį liudijančius dokumentus arba teisės aktų nustatyta tvarka patvirtintas jų kopijas, rekomendacijas, profesinę ir kitą veiklą, susijusią su pageidaujamomis įsivertinti kompetencijomis kvalifikacijai ar jos daliai (moduliui) įgyti, patvirtinančius dokumentus (jei tokie yra);

16. Užimtumo tarnyba, išnagrinėjusi pateiktus dokumentus, per 5 darbo dienas informuoja asmenį apie tai, ar jo pateikti iš profesinės veiklos patirties įgytų kompetencijų įrodymai yra susiję su ir atitinka pageidaujamoms įsivertinti kompetencijoms bei supažindina su jį Aprašu. Užimtumo tarnyba Institucijai, akredituotos vertinti pageidaujamos kvalifikacijos kompetencijas, pateikia asmenų sąrašą, kuriame nurodomas vardas, pavardė, asmens kodas, kvalifikacija, kurios kompetencijas norima įsivertinti;

17. Institucija sudaro kompetencijų vertinimo tvarkaraštį. Vieną grupę asmens įgytoms kompetencijos vertinti gali sudaryti ne daugiau kaip 15 asmenų.

18. Informaciją apie kompetencijų vertinimo tvarkaraštį Institucija profesinio mokymo teikėjams bei asmenims, savarankiškai ar per Užimtumo tarnybą pateikusiems prašymus kompetencijų vertinimui, pateikia per 5 darbo dienas nuo patvirtintų asmenų sąrašų, prašymų gavimo dienos. Ši informacija skelbiama ir Institucijos interneto svetainėje.

19. Likus ne mažiau kaip 5 darbo dienoms iki teorinės dalies (žinių) vertinimo dienos, asmuo, savarankiškai pateikęs prašymą įsivertinti įgytas kompetencijas, pasirašo asmens įgytų komeptencijų vertinimo sutartį su Institucija.

**IV SKYRIUS**

**ASMENS ĮGYTŲ KOMPETENCIJŲ VERTINIMO ATIDĖJIMAS**

20. Asmens įgytų kompetencijų vertinimas gali būti atidedamas:

20.1. jeigu asmuo Institucijai pateikia prašymą atidėti asmens įgytų kompetencijų vertinimą dėl ligos (kartu pateikia sveikatos priežiūros įstaigos gydytojo pažymą, patvirtinančią asmens ligą);

20.2. jeigu asmens sveikata sutriko prieš pat asmens įgytų kompetencijų vertinimą arba vertinimo metu ir dėl to jis negali baigti vertinimo (ne vėliau kaip kitą dieną po asmens įgytų kompetencijų vertinimo pateikia sveikatos priežiūros įstaigos gydytojo pažymą, patvirtinančią asmens ligą);

20.3. jeigu asmuo dėl svarbių priežasčių negali dalyvauti asmens įgytų kompetencijų vertinime (pateikia priežastį paaiškinantį dokumentą);

20.4. jeigu vertinimo dieną atsirado nenugalimos jėgos (*force majeure*) aplinkybės, dėl kurių vertinimas negali įvykti.

21. Asmens kompetencijų vertinimas atidedamas Institucijos vadovo įsakymu ir vykdomas ne vėliau kaip po trijų mėnesių.

**V SKYRIUS**

**ASMENS ĮGYTŲ KOMPETENCIJŲ VERTINIMO KOMISIJOS SUDARYMAS**

22. Teorinės dalies (žinių) vertinimo testo vykdymo eigos priežiūrai Institucijos įsakymu turi būti skiriami ne mažiau kaip 2 Institucijos darbuotojai. Praktinės dalies (gebėjimų) vertinimui Institucija sudaro vertinimo komisiją (toliau – Komisija).

23. Kiekvienai kvalifikacijai vertinti sudaroma atskira Komisija, paskiriant jos pirmininką ir sekretorių. Komisija vienu metu vertina vieną asmenų grupę.

24. Komisijasudaroma iš ne mažiau kaip 3 vertintojų (toliau – Komisijos nariai),kurie turi:

24.1. turėti vertinamą kvalifikaciją atitinkantį ar lygiavertį išsilavinimą ar kvalifikaciją;

24.2. turėti ne mažesnę nei 5 metų praktinio darbo pagal vertinamą kvalifikaciją patirtį;

24.3. turėti asmens įgytų kompetencijų vertinimo patirties.

25. Komisijos nariu negali būti skiriamas vertinamų asmenų profesijos mokytojas, kitas, vertinamojo asmens mokymo procese tiesiogiai dalyvavęs asmuo.

26. Jei Komisijos narys yra asmens, dalyvaujančio įgytų kompetencijų vertinime, sutuoktinis, artimas giminaitis ar asmuo, susijęs svainystės ryšiais, arba yra kitokių aplinkybių, galinčių kelti abejonių dėl nešališkumo vertinant asmenis, Komisijos narys privalo apie tai informuoti Instituciją ir nusišalinti nuo asmens įgytų kompetencijų vertinimo. Nusišalinimas pažymimas Komisijos narių posėdžių protokoluose.

27. Vertinimo metu Komisijos nariai stebi praktinės užduoties (praktinių užduočių) atlikimo eigą visą vertinimui skirtą laiką.

28. Komisijos nariai vertinimo metu privalo segėti kortelę su vardu, pavarde ir pareigomis, gali pateikti vertinamiesiems asmenims klausimus, susijusius su praktinės (gebėjimų) dalies užduočių vykdymu.

29. Komisija sprendimus privalo priimti dalyvaujant visiems komisijos nariams.

30. Komisijos sekretorius parengia asmens įgytų kompetencijų vertinimo protokolą. Protokole nurodomi vertinime dalyvaujančių asmenų vardai ir pavardės, asmens kodai, profesinio mokymo teikėjas (jei asmenį kvalifikacijos vertinimui užregistravo profesinio mokymo teikėjas), profesinio mokymo programa ir jos valstybinis kodas, kvalifikacijos pavadinimas, teorinių (žinių), praktinių (gebėjimų) dalių įvertinimai bei vertinimo išvada. Kiekvienai vertinamai grupei rengiamas atskiras protokolas.

31. Dėl asmens įgytų kompetencijų vertinimo kylantys klausimai, nereglamentuoti Apraše, sprendžiami Komisijos narių susitarimu, kuris įrašomas į asmens įgytų kompetencijų vertinimo protokolą.

**VI SKYRIUS**

**PATALPŲ PARUOŠIMAS ASMENS ĮGYTŲ KOMPETENCIJŲ VERTINIMO VYKDYMUI**

32. Patalpoje, kurioje vyksta teorinės dalies (žinių) vertinimo testo vykdymas, kiekvienam asmeniui turi būti paruoštas atskiras stalas / suolas su testui atlikti reikalinga kompiuterine įranga.

33. Patalpose, kuriose vyksta praktinės dalies (gebėjimų) vertinimas, turi būti paruoštos praktinės užduoties (praktinių užduočių) atlikimui reikalingos darbo priemonės, apranga ir kitos medžiagos.

34. Praktinės dalies (gebėjimų) vertinimas turi būti filmuojamas. Vaizdo įrašas saugomas Institucijoje Aprašo 56 ir 57 punktuose nustatytu apeliacijos pateikimui ir vertinimui skirtu laikotarpiu, bet ne ilgiau kaip 1 mėnesį. Už vaizdo įrašo sunaikinimą atsakinga Institucija.

35. Patalpose, kuriose vyksta asmens įgytų kompetencijų vertinimas, nuo sienų turi būti nuimamos arba patikimai uždengiamos visos mokomosios vaizdinės priemonės, kurios gali turėti įtakos asmens įgytų kompetencijų vertinimui.

36. Asmens įgytų kompetencijų vertinimo vykdymo dieną prie įėjimo, ant pastato, kuriame vyksta asmens įgytų kompetencijų vertinimas, durų ir įėjimo į patalpą pakabinami asmenų vardiniai sąrašai.

37. Asmens įgytų kompetencijų vertinimo vykdymo patalpoje turi būti laikrodis, rašomoji lenta ar sudarytos kitos galimybės Institucijos darbuotojui ar Komisijos nariui užrašyti asmens įgytų kompetencijų vertinimo pradžios ir pabaigos laiką, kitos asmens įgytų kompetencijų vertinimo instrukcijoje numatytos priemonės.

38. Asmens įgytoms kompetencijoms vertinti skirtoje patalpoje gali būti:

38.1. asmenys, dalyvaujantys kompetencijų vertinime;

38.2. Komisijos nariai;

38.3. Komisijos nario(-ių) kviestas asmuo, kurio pagalbos reikia atsitikus nenumatytam įvykiui. Atlikęs pareigas jis nedelsdamas išeina iš patalpos;

38.4.asmens įgytų kompetencijų vertinimo vykdymo priežiūrą vykdantys asmenys.

**VII SKYRIUS**

**ASMENS ĮGYTŲ KOMPETENCIJŲ VERTINIMO VYKDYMAS**

39. Institucija, likus ne mažiau kaip 5 darbo dienoms iki teorinės dalies (žinių) vertinimo dienos, informuoja NEC apie planuojamą vykdyti vertinimą ir pateikia vertinime planuojančių dalyvauti asmenų sąrašą.

40. NEC prisijungimus prie NEC Elektorininio egzaminavimo sistemos Institucijai išsiunčia iki vertinimo likus ne mažiau kaip 1 darbo dienai.

41. Praktinės dalies (gebėjimų) vertinimo užduočiai atlikti reikalingų išteklių sąrašas paskelbiamas Institucijai NEC Elektorininio egzaminavimo sistemoje likus ne mažiau kaip 5 darbo dienoms iki numatyto vertinimo dienos. Institucija, vadovaudamasi NEC Elektorininio egzaminavimo sistemoje paskelbta informacija, turi užtikrinti vertinime numatytam asmenų skaičiui reikalingus išteklius.

42. Praktinės dalies (gebėjimų) vertinimo užduotį ir vertinimo instrukcija paskelbiama NEC Elektorininio egzaminavimo sistemoje likus 15 minučių iki numatyto vertinimo pradžios. Institucija, gavusi užduotis, jas išspausdina ir pateikia vertinime dalyvaujantiems asmenimis kartu su užduočiai atlikti reikalingomis medžiagomis, priemonėmis bei darbo, apsaugos drabužiais.

43. Asmuo atvykęs į asmens įgytų kompetencijų vertinimą, privalo turėti asmens tapatybę patvirtinantį dokumentą (asmens tapatybės kortelę, pasą, vairuotojo pažymėjimą), jei nėra Lietuvos Respublikos pilietis, ir leidimą gyventi Lietuvos Respublikoje.

44. Asmenys, pavėlavę ne daugiau kaip 30 minučių, jeigu asmens įgytų kompetencijų vertinimo instrukcijoje kitas laikas nenurodomas, gali dalyvauti vertinimo procedūroje, tačiau jiems teorinės dalies (žinių) testo arba praktinės dalies (gebėjimų) vertinimo užduoties atlikimo laikas nepratęsiamas.

45. Teorinės dalies (žinių) vertinimo testo vykdymas ar praktinės dalies (gebėjimų) vertinimo užduoties atlikimas gali būti nutraukiamas ir asmuo šalinamas iš asmens įgytų kompetencijų vertinimo patalpos už trukdymą, nusirašinėjimą, mobiliojo ryšio, kitų informacijos perdavimo ar priėmimo priemonių naudojimą ir Komisijos narių nurodymų nevykdymą.

46. Asmens įgytų kompetencijų teorinės dalies (žinių) vertinimo testai ir praktinės dalies (gebėjimų) vertinimo užduotys vertinami pagal dešimties balų sistemą.

47. Teorinės dalies (žinių) vertinimo testo vykdymas ir vertinimas:

47.1. prieš prasidedant teorinės dalies (žinių) vertinimo procedūrai, asmenys, dalyvaujantys vertinime, gauna prisijungimus prie NEC Elektorininio egzaminavimo sistemos.

47.2. teorinės dalies (žinių) vertinimo metu NEC Elektorininio egzaminavimo sistema atrankos būdu atrenka 50 klausimų ir sudaro teorinės dalies (žinių) vertinimo testą su pasirenkamais atsakymo variantais.

47.3. teorinės dalies (žinių) vertinimo testui atlikti skiriamos ne daugiau kaip 2 valandos (120 min.);

47.4. teorinės dalies (žinių) vertinimo rezultatai skelbiami NEC Elektorininio egzaminavimo sistemoje iš karto po užduoties atlikimo. Visiems teorinės dalies (žinių) vertinimo dalyviams atlikus užduotis, NEC Elektorininio egzaminavimo sistema Institucijai suformuoja protokolą, kuriame pateikiama informacija apie visos vertinamos grupės rezultatus.

47.5. asmuo, kurio teorinės dalies (žinių) vertinimo testas įvertintas daugiau nei 4 balais, per 2 darbo dienas nuo rezultatų paskelbimo NEC Elektorininio egzaminavimo sistemoje, informuojamas apie praktinės dalies (gebėjimų) vertinimo laiką ir vietą.

47.6. Teorinės dalies (žinių) vertinimo testo balai skaičiuojami pagal atsakytų klausimų procentą: 100–91 procentas teisingų atsakymų sudaro 10 balų, 90–81 – 9 balus, 80–71 – 8 balus, 70–61 – 7 balus, 60–51 – 6 balus, 50–41 – 5 balus, 40–31 – 4 balus, 30–21 – 3 balus, 20–11 – 2 balus, 10–1 – 1 balą;

47.7. asmuo, kurio teorinės dalies (žinių) vertinimo testas įvertintas nepatenkinamai, jei pageidauja gali gauti Institucijos raštą apie jo vertinimo rezultatą, tačiau praktinės dalies (gebėjimų) vertinimas jam nėra vykdomas.

48. Praktinės dalies (gebėjimų) vertinimo užduoties vykdymas ir vertinimas:

48.1. Komisija prieš praktinės dalies (gebėjimų) vertinimo užduoties pradžią pateikia vertinimo užduoties atlikimui reikalingas priemones ir medžiagas. Vertinime dalyvaujantys asmenys pasirašo asmens įgytų kompetencijų vertinimo protokole;

48.2 praktinės dalies (gebėjimų) vertinimo užduotims atlikti skiriamos ne daugiau kaip šešios valandos (360 min.), išskyrus atvejus, kai užduoties atlikimo instrukcijoje nurodyta kitaip;

48.3. praktinės dalies (gebėjimų) vertinimo užduotys pateikiamos Aprašo 42 punkte nurodyta tvarka;

48.4. Komisijos pirmininkui paskelbus pradžią, kompetencijų vertinime dalyvaujantys asmenys pradeda darbą;

48.5. praktinės dalies (gebėjimų) vertinimo procedūroje dalyvaujančius asmenis Komisija įvertina tą pačią dieną;

48.6. Komisijos nariai praktinės dalies (gebėjimų), galutinį vertinimą ir vertinimo išvadą įrašo į asmens įgytų kompetencijų vertinimo protokolą, kurį pasirašo visi Komisijos nariai.

49. Galutinį asmens įgytų kompetencijų vertinimą sudaro 30 proc. teorinės dalies (žinių) vertintimas ir 70 proc. praktinės dalies (gebėjimų) vertinimas.

50. Asmens įgytų kompetencijų vertinimo išvada yra:

50.1. suteikti kvalifikaciją, jei galutinis asmens įgytų kompetencijų vertinimo balas yra ne mažesnis nei 4 balai;

50.2. suteikti dalį kvalifikacijos, jei galutinis asmens įgytų kompetencijų vertinimo balas yra mažesnis nei 4 balai, tačiau asmuo pademonstravo įgijimą kompetencijų, sudarančių kvalifikaciją suteikiančios programos modulį (modulius);

50.3. nesuteikti kvalifikacijos, jei galutinis asmens įgytų kompetencijų vertinimo balas yra mažesnis nei 4 balai ir asmuo pademonstravo tik atskirų kompetencijų įgijimą arba neįgijimą.

51. Institucijos vadovo paskirtas asmuo praktinės dalies (gebėjimų) vertinimo, galutinį įvertinimą ir vertinimo išvadą įkelia į NEC Elektorininio egzaminavimo sistemą. Kitą, su kompetencijų vertinimu susijusią informaciją perduoda profesinio mokymo teikėjui ar Užimtumo tarnybai, užregistravusiems asmenį įgytų kompetencijų vertinimui.

52. Asmens įgytų kompetencijų vertinimas vyksta valstybine kalba, išskyrus atvejus, jei asmuo, norintis dalyvauti kompetencijų vertinime yra pabėgėlis arba užsienietis, nemokantis valstybinės kalbos.

53. Teorinės dalies (žinių) vertinimo testą pabėgėlis arba užsienietis atlieka dalyvaujant vertėjui, o praktinės dalies (gebėjimų) vertinime turi būti samdomas vertėjas, jei Komisijos nariai negali kalbėti vertinamajam suprantama kalba.

**VIII SKYRIUS**

**APELIACIJOS DĖL ASMENS ĮGYTŲ KOMPETENCIJŲ VERTINIMO**

54. Apeliacijoms dėl galutinio asmens įgytų kompetencijų vertinimo nagrinėti Institucijoje sudaroma asmens įgytų kompetencijų vertinimo apeliacinė komisija (toliau – Apeliacinė komisija), kurios sudėtį ir pirmininką tvirtina Institucijos vadovas.

55. Asmens įgytų kompetencijų vertinimo apeliacinę komisiją sudaro ne mažiau kaip 3 nariai – vertinamos kvalifikacijos specialistai, nevertinę apeliaciją pateikusio asmens praktinės dalies (gebėjimų) užduoties atlikimo.

56. Apeliacinį prašymą asmuo, dalyvavęs asmens įgytų kompetencijų vertinimo procedūroje, gali teikti ne vėliau kaip praėjus 2 darbo dienoms po asmens įgytų kompetencijų vertinimo rezultatų paskelbimo dienos.

57. Asmens įgytų kompetencijų vertinimo apeliacinė komisija per 5 darbo dienas peržiūri praktinės dalies (gebėjimų) vertinimo vaizdo įrašą ir priima sprendimą, kuris yra įforminamas protokolu.

**IX SKYRIUS**

**ASMES ĮGYTŲ KOMPETENCIJŲ PRIPAŽINIMAS**

58. Asmens įgytos kompetencijos pripažįstamos kaip kvalifikacija ar jos dalis tiems asmenims, kurių galutinis asmens įgytų kompetencijų vertinimo balas yra ne mažesnis nei 4 balai.

59. Asmeniui, kuris baigė formaliojo arba neformaliojo profesinio mokymo programą, kvalifikaciją ar jos dalį liudijantį diplomą ar pažymėjimą išduoda profesinį mokymą vykdęs profesinio mokymo teikėjas, gavęs iš Institucijos kompetencijų vertinimo išvadas.

60. Asmeniui, kuris asmens įgytų kompetencijų vertinime dalyvavo siekdamas ankstesnio mokymosi metu ir (arba) iš profesinės veiklos įgytų kompetencijų įvertinimo, kvalifikaciją ar jos dalį liudijantį diplomą ar pažymėjimą suteikia Institucija.

61. Asmenims, dalyvavusiems asmens įgytų kompetencijų vertinime siekiant ankstesnio mokymosi metu ir (arba) iš profesinės veiklos įgytų kompetencijų įvertinimo, išduodama asmens įgytų kompetencijų vertinimo ir pripažinimo išvada (Aprašo priedas).

**X SKYRIUS**

**ASMENS ĮGYTŲ KOMPETENCIJŲ VERTINIMO IR PRIPAŽINIMO KOKYBĖS PRIEŽIŪRA**

62. Asmens įgytų kompetencijų vertinimo organizavimo ir vykdymą prižiūri KTI.

63. Siekiant užtikrinti vertinimo procedūrų vykdymo kokybę ir atitikimą Aprašui, KTI gali neįspėjusi atvykti į pasirinktos Institucijos vykdomą teorinės (žinių) ir (arba) praktinės (gebėjimų) dalies vertinimą.

**XI SKYRIUS**

**BAIGIAMOSIOS NUOSTATOS**

64. Vertinant valstybės institucijų ar jų įgaliotų įstaigų reguliavimo srities profesijų kompetencijas ar kompetencijas kvalifikacijai įgyti, kurioms valstybė yra nustačiusi specialius reikalavimus, gali būti taikomi ir kiti atitinkamą sritį reguliuojantys teisės aktai.

65. Už asmens įgytų kompetencijų vertinimą mokama teisės aktų nustatyta tvarka.

\_\_\_\_\_\_\_\_\_\_\_\_\_\_\_\_

Asmens įgytų kompetencijų vertinimo ir pripažinimo tvarkos aprašo priedas

**ASMENS ĮGYTŲ KOMPETENCIJŲ VERTINIMO IR PRIPAŽINIMO**

**IŠVADA**

20\_\_\_ m. \_\_\_\_\_\_\_\_\_\_\_ \_\_\_\_\_ d. Nr. \_\_\_\_\_\_\_\_\_\_\_\_\_\_\_\_\_\_\_

(data) (registracijos numeris)

|  |  |  |
| --- | --- | --- |
| Asmuo, siekiantis asmens įgytų kompetencijų pripažinimo | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (vardas ir pavardė, asmens kodas) |
| Asmens įgytų kompetencijų vertinimo data | | 20\_\_\_ m. \_\_\_\_\_\_\_\_\_\_\_ \_\_\_\_\_ d. |
| **IŠVADA**  (užpildoma tik viena išvada, kairėje pusėje esantį langelį pažymint taip: ☑) | | |
| XXx | **Atitinka visas \_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_ **kvalifikacijos** (valstybinis kodas \_\_\_\_\_\_\_\_\_\_\_) kompetencijas. | |
| XXx | **Atitinka visas** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **modulio** (valstybinis kodas \_\_\_\_\_\_\_\_\_\_\_) kompetencijas: 1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  ... | |
| XXx | **Atitinka šias** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **kvalifikacijos** (valstybinis kodas \_\_\_\_\_\_\_\_\_\_\_\_) kompetencijas:  1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  ... | |
| XXx | **Nebuvo pripažinta nė viena \_\_\_\_\_\_\_\_\_\_\_\_\_\_ kvalifikacijos** (valstybinis kodas \_\_\_\_\_\_\_\_\_\_\_\_) **kompetencija.** | |
| ***SIŪLOMA*** | | |
| Mokytis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ profesinio mokymo programoje.  *(profesinio mokymo programos pavadinimas, valstybinis kodas)*  Kita\_*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_* . | | |

Kompetencijų vertinimo institucijos vadovas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(kompetencijų vertinimo institucijos pavadinimas, juridinio asmens kodas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

(kompetencijų vertinimo institucijos vadovo

pareigų pavadinimas)  (parašas) (vardas ir pavardė)